KAPETULU 2
Mbimbiliya—hiMukanda Wakufuma Kuli Kalunga
Mbimbiliya yalihandununa ngachilihi namikanda yikwavo?
Mbimbiliya yinahase kukukafwa ngachilihi hakulipika naukalu wove?
Mwomwo ika watela kufwelela upolofweto wamuMbimbiliya?
MUHASA kwanuka likumbi watambwile wana wamwaza kufuma kuli sepa lyove nyi? Tunafwelela ngwetu wawahililile chikuma. Enga, omu mukiko cheji kupwanga, mwomwo wana mwakuhana mukwenu weji kusololanga nge mutu kana akuzakama chikuma. Chikupu vene wamusakwililile sepa lyove hakukuhana wana kana.
2 Mbimbiliya yapwa wana wakufuma kuli Kalunga uze twatela kutambula namavoko avali. Mukanda kanou wasolola vyuma vize katweshi kuhasa kuwana mumikanda yekako. Chakutalilaho, weji kutunangulanga muvatengele vatanganyika, namavu, navalunga napwevo vakulivanga. Mbimbiliya yatwama najishimbi jamwaza jakutukafwa tuhase kulipika naukalu wamukuyoya. Yalumbununa omu Kalunga mwakatesamo vyuma ajina nakuwahisa vyuma hano hamavu. Enga, Mbimbiliya hiwana wamwaza chikupu!
3 Mbimbiliya yapwa nawa hiwana wakwivwisa kuwaha mwomwo yasolola omu apwa Yehova Kalunga, Uze atuhanayo. Kalunga hakutuhana mukanda kanou asolola ngwenyi asaka tumutachikize kanawa. Enga, Mbimbiliya yinahase kukukafwa upandame kuli Yehova.
4 Nge uli naMbimbiliya, kaha kaweshi uka woveko. Mbimbiliya vanayisoneka mumalimi akuhambakana 2,300, kaha kafwe mutu himutu wosena mukaye ali nayo. JiMbimbiliya jakuhambakana kafwe hamiliyoni yimwe vali nakujihananga kuvatu chalumingo hichalumingo! Kuli vihita navihita vyajiMbimbiliya jize valovola lyehi muvihanda chipwe yosena yamuundu. Chikupu vene, kakweshi mukanda weka wakufwana nge Mbimbiliyako.
5 Chikwavo nawa, Mbimbiliya ‘vayihwima kuli Kalunga.’ (WaChimoteu 2, 3:16) Mujila muka? Mbimbiliya yivene yakumbulula ngwayo: “Vatu vahanjikile vyakuli Kalunga hakuvahanjikisa kuli [shipilitu yajila].” (WaPetulu 2, 1:21) Chakutalilaho: Kaka yamutu nahase kulweza muzukulyenyi amusonekeleko mukanda. Mazu navasoneka mumukanda kana nawapwa akaka yamutu. Ngachize, mukanda kana unapu chikupu wenyi, keshi wamuzukulyenyiko. Chochimwe nawa, Mbimbiliya yatwama namujimbu wakufuma kuli Kalunga, keshi kuli vatu vaze vayisonekeleko. Ngocho Mbimbiliya yosena yamuundu yapwa chikupu “mazu aKalunga.”—Wavaka-Tesolonyika 1, 2:13.
YAHANJIKA MWOMUMWE KAHA NAWA YAKWOLOKA
6 Mbimbiliya yambachile myaka yakuhambakana 1,600 numba yikume kuyisoneka. Vaze vayisonekele vayoyelenga halwola lwakulihandununa handununa kaha nawa vazachilenga milimo yakulisezaseza. Vamwe vapwile vanjimi, vaka-kuta vaishi, natufunga. Veka vapwile vapolofweto, vaka-kuyula navamyangana. Luka uze asonekeleko mukanda waMujimbu Wamwaza wakuvuluka Yesu apwile chimbuke. Numba tuhu Mbimbiliya vayisonekele kuvatu vakulihandununa handununa, oloze yahanjika mwomumwe kufuma kumukanda wakuputukilako nakuheta kumukanda wamakumishilo.*
7 Mukanda watete muMbimbiliya watulweza omwo waputukile ukalu kuvatu. Kaha mukanda wamakumishilo watulweza ngwawo mavu osena nawakapwa palachise, chipwe ngwetu milemba. Mbimbiliya yosena yatwama namijimbu yayivulu yakushikulu kaha vihande kana vyatukafwa tutachikize vyuma ajina Kalunga nomwo mwakavitesamo. Tweji kulikomokelanga hakumona nge mikanda yosena yaMbimbiliya yahanjika vyovimwe, oloze omu mukiko vene watela kupwa mukanda wakufuma kuli Kalunga.
8 Mbimbiliya yoloka havyuma vyasayasi. Ikwechi namijimbu yize vejile nakwitavila vatu kumyaka yakulutwe. Chakutalilaho, mumukanda waVyavaLevi mwatwama jishimbi javaIsalele vakushikulu jakutumbika muveji kusali yachilombo, najishimbi jamwakupwila vaunyoji, jize kavejivile vaka-mafuchi eka halwola kanako. Halwola vatu vashinganyekelenga mavu mujila yakuhenga, Mbimbiliya yavulukile lyehi mwakwoloka ngwayo mavu apwa litengulula, chipwe ngwetu liundu. (Isaya 40:22) Mbimbiliya yahanjikile mwakwoloka ngwayo mavu ‘vawasukika halengelenge.’ (Yopa 26:7) Chipwe ngocho, Mbimbiliya kayapwa himukanda wasayasiko. Oloze yapwa yakwoloka havihande vyasayasi. Kutala evi keshi vikiko twatela kuwana mumukanda wakufuma kuli Kalungako nyi?
9 Mbimbiliya yapwa nawa yakwoloka mumijimbu yakushikulu kaha nawa tunahase kuyifwelela. Mijimbu yamuMbimbiliya kayahita mutengako. Kayavuluka kaha majina avatuko, oloze yavuluka nakuchisaka vafuma.# Vaka-kusoneka Mbimbiliya vahanjikilenga mwakwoloka nakusoneka natutenga twavo vavene natuze twavatu vamulifuchi lyavo, keshi nge muze valinga vaka-kusoneka mijimbu vakukaye vaze kaveshi kuvuluka vyakufungulula vatu javoko. Chakutalilaho, mumukanda wamuMbimbiliya waKulava, Mose asonekele mulonga wenyi waunene, uze vamuhuhumwine. (Kulava 20:2-12) Mumikanda yakukaye vatu kavavula kusonekamo tutenga twavoko, oloze muMbimbiliya kaha mwomwo himukanda wakufuma kuli Kalunga.
MUKANDA UKWECHI MANGANA AMWAZA
10 Mbimbiliya vayihwima kuli Kalunga, ngachize “yawahila kunangula, nakuhuhumuna, nakwolola, nakulongesa kana chili mukwoloka.” (WaChimoteu 2, 3:16) Mbimbiliya himukanda weji kukafwanga chiyovo. Yasolola kanawa omu vapwa vatu. Enga, ou mukanda ukwechi chinyingi kanechi mwomwo vauhwima kuli Samatanga, Yehova Kalunga. Ikiye ejiva kanawa vishinganyeka navilinga vyetu kuhambakana omu twavijivila etu vavene. Kaha nawa Yehova ejiva vyuma vyasakiwa numba tupwenga vakuwahilila. Ejiva nawa navyuma twatela kulihendako.
11 Achishinganyeke hachihande chaYesu vavuluka ngwavo Kunangula ChahaPili, chize vasoneka mumukanda waMateu kapetulu 5 kuheta naku 7. Mukunangula kanechi chakukomwesa, Yesu ahanjikilemo vihande vyavivulu, kaha havihandevi avulukileho najila yakuwanyinamo kuwahilila chamwenemwene, namwakukumishila vikokojola, namwakulombela, namwakupwila namuchima wamwaza kutalisa kuvyuma vyakumujimba. Mazu aYesu achili nakuzata namakumbi ano ngana muze apwile halwola awahanjikile.
12 MuMbimbiliya mwatwama jishimbi jimwe jahanjika hachiyoyelo chatanga, namwakuzachila milimo, namwakupwila nausoko wamwaza navatu. Jishimbi jamuMbimbiliya jazata kuli vatu vosena, kaha punga yatwamamo yeji kunganyalisanga. Mangana atwama muMbimbiliya vawahanjika mukavatu mumazu aKalunga kuhichila muli kapolofweto Isaya ngwenyi: “Yami Kalunga kenu Yehova, ngweji kuminangulanga nakumiwahisa.”—Isaya 48:17.
MUKANDA WAUPOLOFWETO
13 Haupolofweto wauvulu watwama muMbimbiliya umwe watesamo lyehi. Chakutalilaho, Yehova ahanjikile chimweza kuhichila muli kapolofweto Isaya uze apwileko mulikulukaji lyamyaka lyakusokesa 8 B.C.E. ngwenyi, nganda yaMbavilone navakayenyeka. (Isaya 13:19; 14:22, 23) Ahanjikile chimweza vyuma navikasoloka omu navakenyeka Mbavilone. Vaka-jita navakomisa meya akalwiji wamuMbavilone nakwingila munganda chakuhona wakuvazungisa. Keshi aha kahako, upolofweto waIsaya wavulukile nalijina lyamwangana mwakafungulula Mbavilone kupwa ikiye Kuluse.—Isaya 44:27-45:2.
14 Omu mwahichile kafwe myaka 200, vaka-jita vejile kwakamwihi naMbavilone haufuku waOctober 5/6, 539 B.C.E. Uno iya apwile kapitau kavo? Apwile Kuluse, Mwangana wavaka-Peleja. Ngocho lwola kana lwapwile jino lwakutesamo upolofweto waunene. Uno vaka-jita vaKuluse navafungulula Mbavilone chakuhona wakuvazungisa ngana muze vapolofwetele tahi?
15 Vaka-Mbavilone vapwile nakulinga chilika haufuku uze, kaha valivwile kupwa vakukingiwa mwomwo yajikembwe jajinene jize jajingilikile nganda yavo. Halwola kanelu Kuluse apwile nakukondolola meya akalwiji uze ahichile munganda. Ngocho meya atepulukile kaha vatu jenyi vazaukile nakuheta kukembwe yamukachi kanganda. Uno vaka-jita vaKuluse navengila ngachilihi mukachi kanganda yaMbavilone? Haufuku uze, vikolo vyanganda vavisuvilile nakuhona kuvisoka.
16 Vahanjikile chimweza kutalisa kuMbavilone ngwavo: “Kaveshi kukatwamamoko haya myaka yosena, kaveshi kukatwamamoko hachisemunwino hachisemunwino, kaAlavya keshi kukalemako mbalaka yenyiko, kaha tufunga kaveshi kukautamisako mautangavoko.” (Isaya 13:20) Upolofweto kana wavulukile navyuma navikasoloka hanyima yakushiuka changanda yaMbavilone ngwawo nayikapwa ngundu haya myaka yosena. Unahase kumona unjiho wasolola omu watesamo upolofweto kanou. Ngundu yaMbavilone yakushikulu yize yatwama jikilomita 80 kusulo yaBaghdad, muIraq, yasolola omu atesamo mazu ahanjikile Yehova kuhichila muli Isaya ngwenyi: “Nangukalikombola nalukombo lwakulilalisa.”—Isaya 14:22, 23.%
17 Kwijiva Mbimbiliya kupwa himukanda waupolofweto cheji kuzamisanga lufwelelo lwetu, nyi mweka? Enga, nge Yehova Kalunga ateselemo jishiko jenyi jakunyima, kaha twatela chikupu kufwelela ngwetu mwakatesamo navyuma ashika kutalisa kupalachise yahamavu. (Kulava 23:19) Tuli chikupu ‘nakutalilila kuyoya chahaya myaka yosena, echi vashikile kuli Kalunga, Ou ahona kwonga, shimbu yapwile myaka namyaka kanda.’—WaChituse 1:2.^
“MAZU AKALUNGA AYOYA”
18 Vyuma vyosena tunashimutwila mukapetulu uno vinasolola nge Mbimbiliya himukanda wakulipwila chikupu. Oloze kulema chayo kachakumina kaha hakuhanjika mwomumwe, nahakupwa yakwoloka muvyuma vyasayasi namijimbu yakushikulu, nakupwa namangana amwaza, naupolofwetoko. Kaposetolo Paulu asonekele ngwenyi: “Mazu aKalunga ayoya, eji kuzatanga, avambuka kuhambakana jipoko jamikwale jauvela kuvali josena, kaheji kutuvasananga nakukuhandununa mwono nashipilitu, namanungililo nausongosongo, kaheji kumonangomu vyaya vishinganyeka nakulihala chamuchima.”—WavaHepeleu 4:12.
19 Kutanga “mazu” aKalunga chipwe ngwetu mujimbu wamuMbimbiliya chinahase kwalumuna kuyoya chetu. Chinahase kutukafwa tulikekese kanawa etu vavene. Tunahase kwamba ngwetu twamuzanga Kalunga, oloze jila tweji kwakwilangamo kuvyuma anangula Mazu enyi vahwima, Mbimbiliya, nachisolola omwo vyapwa vishinganyeka vyetu, navyuma vili mumichima yetu.
20 Mbimbiliya, chikupu vene himukanda wakufuma kuli Kalunga. Himukanda uze twatela kutanga, nakulinangulawo, nakuuzanga. Watela kukekesanga kanawa vyuma vyatwamamo mangana usolole nge wasakwilila chikuma Kalunga hawana kanou atuhana. Echi nachikulingisa wivwishise kanawa vyuma ajina Kalunga kukalingila vatu. Mukapetulu nakavangizaho, natulinangula kujina kana nomwo mwakachitesamo.
VYUMA YANANGULA MBIMBILIYA
- Mbimbiliya vayihwima kuli Kalunga, ngocho yapwa yakwoloka kaha nawa twatela kuyifwelela.—WaChimoteu 2, 3:16.
- Mijimbu yatwama muMazu aKalunga yeji kuzatanga mukuyoya chetu chahakumbi hakumbi.—Isaya 48:17.
- Jishiko jaKalunga jize jatwama muMbimbiliya navakajitesamo chikupu.—Kulava 23:19.
* Numba tuhu vatu vamwe vamba ngwavo vihanda vimwe vyamuMbimbiliya vyalimbalaka, oloze kakwatwama unjiho wasolola ngochoko. Tala kapetulu 7 mumukanda waThe Bible—God’s Word or Man’s? uze vasoneka kuli Vinjiho jaYehova.
# Chakutalilaho, tala mujimbu wachisaka chaYesu vasoneka hali Luka 3:23-38.
% Hakusaka wijive vyayivulu haupolofweto wamuMbimbiliya, tala mbuloshuwa yakwamba ngwavo A Book for All People, mafwo 27-9, yize vasoneka kuli Vinjiho jaYehova.
^ Kunongesa Mbavilone hichakutalilaho chimwe kaha chaupolofweto uze watesamo lyehi. Kuli vyakutalilaho vyeka vyakufwana nge kunongesa chalifuchi lyaTule naNyineve. (Ezekele 26:1-5; Zefwanyiya 2:13-15) Ndanyele nawa apolofwetele vyamawangana akulikavasana aze nawakapwako hanyima yaMbavilone. Hamawangana kana hapwile nawangana waMeto-Peleja nawou waHelase. (Ndanyele 8:5-7, 20-22) Talenu Vihande Vyakuhakilako vize vili nakushimutwila haupolofweto waMeshiya uze vateselemo muli Yesu Kulishitu.
Vihula vyaChilongesa
1, 2. Mujijila muka Mbimbiliya yapwila hiwana wamwaza wakufuma kuli Kalunga?
3. Yehova asolola vyuma muka hakutuhana Mbimbiliya, kaha nawa mwomwo ika chuma kana cheji kutwivwisanga kuwaha?
4. Vyuma muka vinakwivwisa kuwaha hajiMbimbiliya vali nakupangila kuvatu?
5. Mujila muka Mbimbiliya yapwila himukanda ‘vahwima kuli Kalunga’?
6, 7. Mwomwo ika jila vasonekelamo Mbimbiliya yapwila yakukomwesa?
8. Hana vyakutalilaho vyasolola nge Mbimbiliya yoloka havyuma vyasayasi.
9. (a) Mbimbiliya yasolola ngachilihi nge yapwa yakwoloka mumijimbu yakushikulu nakuhasa kuyifwelela? (b) Uno tutenga valitavila vaka-kusoneka Mbimbiliya tuli nakukulweza vyuma muka haMbimbiliya?
10. Mwomwo ika Mbimbiliya yapwila himukanda uze weji kukafwanga chikuma?
11, 12. (a) Yesu ashimutwilile havihande muka muKunangula chenyi ChahaPili? (b) Vihande vyeka muka vyamwaza vyatwama muMbimbiliya, kaha mwomwo ika punga yatwamamo yapwila yakwilila?
13. Yehova alwezele kapolofweto Isaya asoneke vyuma muka kutalisa kuMbavilone?
14, 15. Uno vyuma vimwe vyamuupolofweto waIsaya kutalisa kuMbavilone vaviteselemo ngachilihi?
16. (a) Isaya ahanjikile ika kutalisa kuvyuma navikasoloka kuMbavilone? (b) Upolofweto waIsaya wakuvuluka vyakuseza Mbavilone mungundu vautesamo ngachilihi?
17. Uno upolofweto wamuMbimbiliya uze vatesamo wakolezeza ngachilihi lufwelelo lwetu?
18. Mujimbu muka wangolo avulukile kaposetolo Paulu kutalisa “[ku]mazu aKalunga”?
19, 20. (a) Mbimbiliya nayikukafwa ngachilihi ulikekese ove lyavene? (b) Nauhasa kusolola ngachilihi ngwove wasakwilila Kalunga hakutuhana Mbimbiliya kupwa hiwana wakulipwila?
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn kmb_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn